Бзэ гущыIэ шъхьафэу зэрэщытымкIэ еплъыкIэ зыкI джы къызнэсыгъэми зымыгъотыгъэмэ апэрэ чэзыоу ащыщ плъышъуацIэри. Зымэ плъышъуацIэм ежь ие морфологие нэшанэхэр имыIэу алъытэшъ пкъыгъуацIэхэм агуагъэшъхьафыкIырэп, адырэмэ плъышъуацIэхэр пкъыгъуацIэмэ зэратекIэу къагъэлъагъорэр мэхьанэмрэ синтаксис нэшанэхэмрэ арых ныIэп, ящэнэрэмэ плъышъуацIэхэр бзэ гущыIэ шъхьафэу къагъэлъэгъонхэмкIэ IэубытыпIэ шIыгъэн фаеу аIорэр синтаксис ыкIи гущыIэгъэпс шIыкIэхэр арых.